
Környezettudatosság és fenntarthatóság a Wienerberger Magyarország életében

A dolgozatomban vizsgált legfontosabb kérdés, hogy a környezettudatosság és fenntarthatóság milyen módon van jelen a Wienerberger magyarországi leányvállalatának életében. A kutatási kérdések, melyekre szeretnék választ kapni a dolgozatomban a következők:
Fontosnak tartják-e a Wienerberger magyarországi vállalatánál szellemi munkakörben dolgozók a környezettudatosság és fenntarthatóság témáját, mint magánember és mint munkavállaló? Tesz változtatásokat a Wienerberger annak érdekében, hogy zöldebb és fenntarthatóbb működést teremtsen meg? Emellett szeretném feltárni a dolgozatban a környezettudatosság lehetséges megjelenési módjait, illetve a vállalat motivációit, összességében, hogy célja-e a Wienerbergernek, hogy a működését fenntarthatóbbá tegye. Szeretném megvizsgálni azt is, hogy a vállalatban mennyire van jelen a környezettudatosság a munkavállalók viselkedésében. Ehhez kapcsolódik a cégre jellemző szervezeti kultúra megismerése, amely szintén meghatározó részét képezi a kutatásnak, hiszen fontosnak tartom, hogy betekintést nyerjek egy termelő vállalat életébe, értékeibe és ezeknek a fenntarthatósághoz, környezettudatossághoz való kapcsolatába.
Az empirikus kutatásomat kétfajta kutatási módszerrel valósítom meg. A kvantitatív kutatási részhez kapcsolódóan készítettem egy kérdőívet, amely a Wienerbergernél dolgozó szellemi munkavállalók körében kerül kitöltésre. A kérdésekkel információkat szeretnék kapni a kitöltők egyéni és vállalathoz kapcsolódó véleményéről. A kérdőív több szakaszában éltem a feltételes kérdés lehetőségével, amelynek előnye, hogy egy korábbi kérdésre adott választól függően kell a kitöltőnek megválaszolnia, ezáltal több véleményt és komplexebb képet kaphatok. A kvalitatív kutatási módszerem az interjús vizsgálat volt. A vállalat életében öt fontos középvezetői pozícióban dolgozó munkavállalóval sikerült személyes interjút készítenem. Interjúpartnereim már több éve szerves részét képzik a vállalatnak, mint vezetők, így mindegyik beszélgetés során azt éreztem, hogy átfogó véleménnyel rendelkeznek a témáról, amiben képesek voltak egyéni, csoportos és vállalati szinten is gondolkodni. A dolgozat célja a két kutatási módszer eredményeinek feldolgozása és az előzetesen megfogalmazott kérdések megválaszolása.



